ไฟแนนซ์ทูเดย์
โดย...ภูคา
5 มี.ค. 2558

โดย...ภูคา
...สมหมาย ภาษี รมว.คลัง บ่นไม่สนใจข่าวใครจะปลดจากรัฐมนตรี เพราะตอนนี้ทำแต่งานดีกว่าไปนั่งลุ้นให้เมื่อยเปลืองเวลา อย่างเมื่อวันหยุดเสาร์-อาทิตย์ที่ผ่านมา ก็ยกทีมผู้บริหารธนาคารเพื่อการเกษตรและสหกรณ์การเกษตร (ธ.ก.ส.) ลงพื้นที่ตรวจกองทุนหมู่บ้านถึงที่กาฬสินธุ์ และขอนแก่น หวังดันเงิน 4 หมื่นล้านบาท ที่รัฐบาลสั่ง ธ.ก.ส. และ ออมสิน ปล่อยกู้แห่งละ 2 หมื่นล้านบาท ส่งถึงมือกองทุนหมู่บ้านเกรดเอ และเกรดบี ที่ต้องการทุนไปต่อยอด
งานนี้คาดว่าเงินก้อนนี้จะช่วยกระตุ้นเศรษฐกิจรากหญ้าที่กำลังซึมๆ เพราะขาดเงินจากโครงการประชานิยมจำนำข้าวทุกเมล็ดขึ้นมาได้บ้าง
...วงในซุบซิบว่า หลังการชุมนุมอย่างไม่เป็นทางการของพนักงาน ธอส.เมื่อต้นสัปดาห์ ไม่ได้ทำให้ท่านประธาน เกริก วณิกกุล ถอดใจ เพราะพอจะรู้ทิศทางลมมาบ้างแล้ว
...ส่วน อังคณา ปิลันธน์โอวาท ไชยมนัส กรรมการผู้จัดการ ธอส. ยืนยันด้วยผลดำเนินงานปีที่ผ่านมา ทำกำไรกว่า 8,570 ล้านบาท ส่วนปีนี้เชื่อว่าแรงดีไม่มีตก เพราะมีหลายมาตรการที่ออกมาเป็นของขวัญให้คนมีรายได้น้อยได้กู้ซื้อบ้านในอัตราดอกเบี้ยไม่แพง
...ยังดูไม่ออก สำหรับตัวเต็งว่าที่ผู้ว่าการธนาคารแห่งประเทศไทย (ธปท.) คนใหม่ที่จะมาแทน ประสารไตรรัตน์วรกุล ที่กำลังจะเกษียณในเดือน ก.ย.นี้ เพราะโดยเงื่อนไขของสถานการณ์ก็บริหารนโยบายการเงินยากอยู่แล้ว ผู้ว่าการแบงก์ชาติคนใหม่นี้ ถ้าได้รับการแต่งตั้งโดยรัฐบาลที่มาจากการรัฐประหาร แต่ต้องทำงานยาวไปถึงรัฐบาลที่มาจากการเลือกตั้ง จะทำงานเข้าขากันไหม ยังไม่รู้เลย
...ตบท้ายที่เรื่องของสำนักงานสลากฯ ที่ สมชัยสัจจพงษ์ ประธานสำนักงานสลากฯ เคาะเรื่องแก้ พ.ร.บ. ใหม่ เตรียมส่งให้ ครม.พิจารณาสัปดาห์หน้า คาดว่าจะไม่มีการแก้เรื่องการออกผลิตภัณฑ์ใหม่แบบเจาะจง เพราะตาม พ.ร.บ.เดิมก็สามารถทำได้ หากมีการนำส่งรายได้เข้ารัฐตามที่กำหนดไว้
...ส่วนมาตรการดัดหลังยี่ปั๊ว ซาปั๊วรายใหญ่ เสนอให้ตั้งกองทุนรับซื้อเลขไม่สวย และแบ่งสลากส่วนหนึ่งขายปลีกให้รายย่อย เรื่องนี้ต้องวัดใจ ครม.ว่าจะยอมเฉือนรายได้มาตั้งเป็นกองทุนรับซื้อเลขไม่สวยหรือไม่